Document ID: 31997D0512

KOMISSION PÄÄTÖS,
tehty 7 päivänä heinäkuuta 1997,
Kanariansaarten tiettyjen naudan- ja sianliha-alan tuotteiden hankinnoista vuoden 1996 toisella vuosipuoliskolla (Ainoastaan espanjankielinen teksti on todistusvoimainen) (97/512/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Kanariansaarten hyväksi 15 päivänä kesäkuuta 1992 annetun neuvoston asetuksen (ETY) N:o 1601/92 (1), sellaisena kuin se on viimeksi muutettuna komission asetuksella (EY) N:o 93/97 (2), ja erityisesti sen 3 artiklan 4 kohdan ja 7 artiklan,
ottaa huomioon yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (3), sellaisena kuin se on viimeksi muutettuna asetuksella (EY) N:o 82/97 (4), ja erityisesti sen 236 artiklan 1 kohdan,
sekä katsoo, että
asetuksen (ETY) N:o 1601/92 soveltamista koskevat yhteiset yksityiskohtaiset säännöt erityisesti erityisen hankintajärjestelmän osalta vahvistetaan komission asetuksessa (ETY) N:o 2790/94 (5),
neuvosto on asetuksella (EY) N:o 2348/96 (6) jatkanut Kanariansaarten lihotukseen ja paikalla tapahtuvaan kulutukseen tarkoitettuja nautaeläimiä sekä tiettyjä sianliha- ja naudanlihajalosteita koskevan, 1 päivänä heinäkuuta 1996 keskeytetyn erityisen hankintajärjestelmän soveltamista siirtymäkauden ajan 30 päivään kesäkuuta 1997; tämän päätöksen seurauksena kyseisten tuotteiden hankintataseet ja tuet on vahvistettu vuoden 1997 ensimmäiseksi vuosipuoliskoksi komission asetuksilla (EY) N:o 75/97 (7) ja (EY) N:o 93/97,
sen välttämiseksi, että erityisesti toimijat, jotka eivät ole suojatoimena neuvoston päätöstä odotettaessa noudattaneet tiettyjä lopullisiin kuluttajiin asti ulottuvia hintasääntöjä, eivät saisi aiheetonta etua, olisi tapauksen mukaan edellytettävä, että muualta yhteisöstä peräisin olevien tuotteiden tuen maksun tai tullimaksujen palautuksen osalta esitetään todiste asetusten (ETY) N:o 1601/92 ja (ETY) N:o 2790/94 säännösten noudattamisesta,
olisi vahvistettava tuet muualta yhteisöstä peräisin oleville hankinnoille soveltamalla asetuksen (ETY) N:o 1601/92 3 artiklan 2 kohdassa vahvistettuja perusteita vuoden 1996 toista vuosipuoliskoa koskevien vastaavien tietojen perusteella,
olisi täsmennettävä, että tullimaksujen palautusta koskevat hakemukset on esitettävä tietystä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun komission asetuksen (ETY) N:o 2454/93 (8), sellaisena kuin se on viimeksi muutettuna asetuksella (EY) N:o 12/97 (9), asiaa koskevien säännösten mukaisesti,
moitteettoman varainhoidon varmistamiseksi olisi säädettävä, että tuen maksu ja tullimaksujen palautus on suoritettava sellaisten tuotteiden, joille Espanjan viranomaiset ovat kyseisellä ajanjaksolla antaneet hallinnolliset asiakirjat järjestelmää suojaavina hallinnointitoimenpiteinä, enimmäismäärän rajoissa, ja
tässä päätöksessä säädetyt toimenpiteet ovat asianomaisten hallintokomiteoiden lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Asetuksen (ETY) N:o 1601/92 3 artiklan mukaisesti asianomaisten toimijoiden esittämien ja asianmukaisesti perusteltujen hakemusten perusteella Espanjan viranomaiset tapauksen mukaan
a) myöntävät tämän päätöksen liitteessä I vahvistetut lihotukseen ja paikalla tapahtuvaan kulutukseen tarkoitettuja nautaeläimiä sekä tiettyjä sianliha- ja naudanlihajalosteita koskevat tuet niille tuotemäärille, jotka on toimitettu muualta yhteisöstä Kanariansaarille vuoden 1996 toisen vuosipuoliskon aikana,
b) palauttavat a alakohdassa mainittujen tuotteiden vapaaseen liikkeeseen luovuttamisen yhteydessä Kanariansaarilla vuoden 1996 toisen vuosipuoliskon aikana kolmansista maista tapahtuneesta tuonnista perityt tuontitullit.
2. Tässä päätöksessä vahvistettujen tukien myöntämisen ja tullimaksujen palauttamisen edellytyksenä on Kanariansaarten erityisestä hankintajärjestelmästä annetun asetuksen (ETY) N:o 1601/92 I osaston, asetuksen (ETY) N:o 3290/94, ja erityisesti sen III osaston, sekä tämän päätöksen säännösten noudattaminen.
3. Sellaisten tuotteiden, joille myönnetään tullittomuus, tuontitullin palautusta koskevan hakemuksen voi esittää kyseiset tullit maksanut tai niiden maksamiseen asetuksen (ETY) N:o 2454/93 878-881 artiklan mukaisesti velvoitettu henkilö.
2 artikla
1. Espanjan toimivaltaisten viranomaisten on määritettävä tämän päätöksen soveltamiseen tarvittavat hallinnolliset lisämääräykset erityisesti hakemusten esittämisen osalta.
2. Kyseisten viranomaisten on suoritettava tarvittavat tarkastukset sen varmistamiseksi, että toimissa, joista on esitetty hakemus, on noudatettu sovellettavia säännöksiä ja erityisesti velvoitetta asetuksen (ETY) N:o 1601/92 3 artiklan soveltamisesta saatavan taloudellisen edun vaikutuksen ulottamisesta lopulliseen kuluttajaan.
3. Kyseisten viranomaisten on ilmoitettava komissiolle säännöllisesti tämän päätöksen soveltamisesta.
3 artikla
Tuet myönnetään ja tullimaksut palautetaan tämän päätöksen mukaisesti liitteessä II mainittujen tuotteiden määrien rajoissa.
4 artikla
Tämä päätös on osoitettu Espanjan kuningaskunnalle.
Tehty Brysselissä 7 päivänä heinäkuuta 1997.

Labels: 3
17
18